CELEX: 62020TN0452
Language: bg
Date: 2020-07-15 00:00:00
Title: Дело T-452/20: Иск, предявен на/Жалба, подадена на 15 юли 2020 г. — Facebook Ireland/Комисия

31.8.2020   
            
            
               BG
            
            
               Официален вестник на Европейския съюз
            
            
               C 287/40
            
         
      Иск, предявен на/Жалба, подадена на 15 юли 2020 г. — Facebook Ireland/Комисия
      (Дело T-452/20)
      (2020/C 287/60)
      Език на производството: английски
      
         Страни
      
      
         Жалбоподател: Facebook Ireland Ltd (Дъблин, Ирландия) (представители: D. Jowell, QC, D. Bailey, Barrister, J. Aitken, D. Das, S. Malhi, R. Haria, M. Quayle, Solicitors и T. Oeyen, lawyer)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени частично член 1 от Решение C(2020) 3013 окончателен на Комисията от 4 май 2020 г. (Дело AT.40684 — Facebook Marketplace), доколкото с него се изискват вътрешни документи, посочени в Приложение I.Б;
               
            
                  —
               
               
                  при условията на евентуалност: (i) да отмени частично член 1 от обжалваното решение за Marketplace, доколкото с него неправомерно се изискват неотносими документи; (ii) да отмени частично член 1 от обжалваното решение за Marketplace с цел предоставяне на възможност на независисими правоспособни адвокати от ЕС да извършат съответно преглеждане на документите, обхванати от искането за документи Marketplace, за да се изключат от представяне документите, които са очевидно неотносими към разследването и/или лични документи; и/или (iii) да отмени частично член 1 от обжалваното решение за Marketplace, доколкото с него неправомерно се изисква представянето на неотносими документи, които са от лично и/или частно естество;
               
            
                  —
               
               
                  да осъди Комисията да заплати направените от жалбоподателя съдебни разноски.
               
            
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първо основание: Изискването в обжалваното решение за представянето на документи, които в основната си част са изцяло неотносими и/или лични, е нарушение на принципа на необходимост, отразен в член 18, параграф 3 от Регламент № 1/2003 и/или на правото на Facebook на защита, и/или представлява злоупотреба с власт. Съответно Комисията е допуснала грешка при прилагането на правото и/или грешка в преценката при прилагането на член 18, параграф 3 от Регламент № 1/2003.
               
            
                  2.
               
               
                  Второ основание: Изискването в обжалваното решение за представянето на толкова много документи (например: кореспонденция на служителите по медицински въпроси; кореспонденция в случай на вдовство; документи, свързани с лични имуществени инвестиции; заявления за работа; вътрешни оценки и документи за оценка на риска за сигурността на членове на семейството на ключовия персонал на Facebook), е нарушение на основното право на неприкосновеност на личния живот, на принципа на пропорционалност и на основното право на добра администрация.
               
            
                  3.
               
               
                  Трето основание: Обжалваното решение за Marketplace не съдържа обяснение защо посочените в него ключови думи единствено идентифицират необходимите и относими към разследването на Комисията документи, или обяснение по какви причини не е разрешено съответно преглеждане на документите от външни правоспособни адвокати от ЕС, както и обяснение или предвиждане на правнозадължителна база данни за лични и/или изцяло неотносими документи, поради което в противоречие с член 18, параграф 3 от Регламент № 1/2003 и член 296 ДФЕС е постановено при непълнота на мотивите.